**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί της Ίδρυσης Υφυπουργείου Ναυτιλίας και περί Διορισμού Υφυπουργού Ναυτιλίας παρά τω Προέδρω και Συναφών Θεμάτων (Τροποποιητικός) Νόμος του 2022»**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρίστος Ορφανίδης

 Φωτεινή Τσιρίδου Χρύσανθος Σαββίδης

 Δημήτρης Δημητρίου Ηλίας Μυριάνθους

 Πρόδρομος Αλαμπρίτης Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 2 και 16 Μαρτίου 2023. Στο πλαίσιο της πρώτης συνεδρίασης της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υφυπουργείου Ναυτιλίας και της Νομικής Υπηρεσίας της Δημοκρατίας.

 Σκοπός του νόμου που προτείνεται είναι η τροποποίηση του περί της Ίδρυσης Υφυπουργείου Ναυτιλίας και περί Διορισμού Υφυπουργού Ναυτιλίας παρά τω Προέδρω και Συναφών Θεμάτων Νόμου, ώστε να επενεχθούν τα ακόλουθα:

1. Να περιληφθούν στο άρθρο 3 αυτού, στο οποίο προβλέπονται οι αρμοδιότητες του Υφυπουργείου Ναυτιλίας, επιπρόσθετες αρμοδιότητες αυτού.

2. Να επιτευχθεί συμμόρφωση με την απόφαση του Υπουργικού Συμβουλίου, αφενός για την ηλεκτρονική υποβολή των ετήσιων εκθέσεων των υπουργείων/υφυπουργείων στη Βουλή των Αντιπροσώπων και αφετέρου για την ανάρτηση αυτών στην επίσημη ιστοσελίδα των υπουργείων/υφυπουργείων εντός καθορισμένου χρονοδιαγράμματος.

3. Να καταστεί σαφές ότι η εξουσία έκδοσης διαταγμάτων παραμένει στον Υπουργό Μεταφορών, Επικοινωνιών και Έργων.

 Η εκπρόσωπος του Υφυπουργείου Ναυτιλίας, τόσο προφορικά όσο και σε γραπτή επιστολή που απέστειλε στην επιτροπή, διευκρίνισε ότι με την προτεινόμενη τροποποίηση του προαναφερόμενου άρθρου 3 προτείνεται να παρασχεθούν στο Υφυπουργείο Ναυτιλίας αρμοδιότητες που ήδη αυτό έχει από άλλες συναφείς νομοθεσίες, ώστε ο υπό τροποποίηση νόμος να καταστεί πλήρης.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, αποφάσισε με τη σύμφωνη γνώμη του Υφυπουργείου Ναυτιλίας όπως διαγράψει από το κείμενο του νομοσχεδίου σχετική πρόνοια η οποία κρίθηκε ως άνευ αντικειμένου.

Συναφώς, η Κοινοβουλευτική Επιτροπή Μεταφορών, Επικοινωνιών και Έργων αποφάσισε κατά πλειοψηφία του προέδρου της βουλευτή της ΔΗΠΑ-Συνεργασία Δημοκρατικών Δυνάμεων και των μελών της επιτροπής βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, καθώς και του μέλους της βουλευτή της ΕΔΕΚ Σοσιαλιστικό Κόμμα, να εισηγηθεί στη Βουλή την ψήφιση του νομοσχεδίου σε νόμο ως αυτό διαμορφώθηκε σύμφωνα με τα πιο πάνω.

Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

28 Μαρτίου 2023

Αρ. Φακ.: 23.01.063.183-2022

ΜΙ

ΓΧ

Ελ.Π